
Szénhidráttartalmú hulladékok enzimes bontása

A kísérletek során a bioetanol előállítás egyik előkészítő lépését, a cukrosítási eljárást vizsgáltuk. Alapanyagként cukorrépa pelletet alkalmaztunk, amely a cukorrépa feldolgozása során keletkező melléktermékből készül. A cellulóz tartalmú alapanyagból enzimes hidrolízissel, két enzim, celluláz és β-glükozidáz (cellobiáz) segítségével készítettünk cukros oldatot.
Három paramétert változtattunk a mérések során, a felhasznált darált pellet szemcseméretét és a két enzim mennyiségét, ezeknek a hatásait vizsgáltuk a lebontásra. Az eredményeink alapján azt tapasztaltuk, hogy a szemcseméret és a két enzim aránya együttesen befolyásolja a hidrolízist. Nagy szemcseméret és nagy celluláz/β-glükozidáz arány együttes alkalmazásánál kaptuk a legnagyobb cukorkoncentrációt, ugyanakkor azonos szemcseméretnél a nagyobb enzimarány, illetve azonos aránynál a nagyobb szemcseméret eredményez jobb hatást. A kapott értékekből az is megállapítható, hogy a mikrohullámú előkezelés növelte a hidrolízis sebességét és mértékét, így alkalmazható a folyamat rövidítésére, alkalmazásával nő a hatásfok és csökkenthetőek a költségek.



